2019. január 3-án az első osztály 21. fordulójának rangadóján az Etihad Stadionban 2–1-re nyertek a listavezető Liverpool ellen. A 72. percben Raheem Sterling jobbról vitte befelé a labdát, majd remek ütemben passzolt Sané elé, aki kilőtte a hosszú alsó sarkot. Három nappal később a Rotherham United ellen góljával alakította ki a 7–0-s végeredményt a kupa találkozón. Január 20-án a Huddersfield Town ellen 3–0-ra megnyert bajnoki mérkőzésen csapata utolsó gólját szerezte meg. Február 16-án a Newport County ellenfeleként az 51. percben egy kontra végén volt eredményes az angol kupa nyolcaddöntőjében, amit a Manchester City 4–1-re nyert meg. Négy nappal később a bajnokok ligája nyolcaddöntőjének első mérkőzésén 3–2-re legyőzték a Schalkét, becserélése után nem sokkal szabadrúgásból volt eredményes egykori klubja ellen. Február 24-én pályára lépett a ligakupa-döntőjében a Chelsea csapata ellen, amelyet tizenegyespárbajban 4–3-ra nyertek meg. Március 12-én a Schalke elleni bajnokok ligája nyolcaddöntőjének visszavágó mérkőzésén 7–0-ra nyertek, ezzel 10–2-es összesítéssel jutottak tovább. A mérkőzés 42. percében Zincsenko átadása után a tizenhatos sarkánál kirobbant a védője mögül és tíz méterről a bal alsóba gurította a labdát.